**Ingrid Majeriková** (\* 30. apríl 1972, Spišská Stará Ves) je slovenská spisovateľka, publicistka, prekladateľka a vydavateľka.

Životopis
---------

Narodila sa v rodine slovenského spisovateľa a etnografa Viktora Majerika  a slovenskej poetky Anny Majerikovej, rodenej Ivančákovej. Základné a stredoškolské vzdelanie získala v rodnom meste. Následne študovala na Pedagogickej fakulte Prešovskej univerzity v Prešove odbor slovenský jazyk a história. V rámci vysokoškolského štúdia absolvovala aj jeden rok na Inštitúte poľskej filológie na Jagelovskej univerzite (Uniwersytet Jagielloński) v Krakove.

Publicistika a umelecká činnosť
-------------------------------

Prvé publicistické články začala uverejňovať už počas stredoškolského a vysokoškolského štúdia. Po jeho skončení pracovala v rokoch 1999 – 2000 ako zástupkyňa vedúceho distribúcie a marketingu Vydavateľstva Lúč, a.s. Košice a nasledujúce tri roky ako obchodná manažérka Vydavateľstva Petit Press a.s. Je spoluautorkou diela *Doživotná umiestnenka* (2010), ako aj spoluautorkou a zostavovateľkou viacerých regionálnych brožúr a publikácií, medzi inými brožúry *Spišská Stará Ves a krajina na brehoch Dunajca* (2011), ktorá získala 1. miesto v celoslovenskej súťaži Slovenská kronika 2012, monografie *Spišské Hanušovce* (2013), ktorá získala v celoštátnej súťaži Slovenská kronika 2014 Cenu za zvyšovanie povedomia o kultúrnom dedičstve regiónu, dvojjazyčnej slovensko-poľskej brožúry *Spoločný turistický priestor Spiša : Wspólny Spisski Obszar Turystyczny* (2014) a širšie koncipovaného dvojjazyčného slovensko-poľského diela s CD nosičom *Putovanie krajinou na brehoch Dunajca : Wędrówki po obu brzegach Dunajca* (2018). Podieľala sa tiež na audiovizuálnom projekte *Goralské rozprávky* a zahrala si v slovenskej rozprávke *O liečivej vode*.

Prekladateľská činnosť
----------------------

Okrem písania sa venuje tiež prekladateľskej a tlmočníckej činnosti z poľského do slovenského jazyka i opačne. Do slovenčiny preložila diela poľského historika Stanisława Andrzeja Sroku *Štúdie z dejín stredovekého Spiša* (1998), *Jánošík : pravdivá história karpatského zbojníka* (2009) a *Bardejov v XV. storočí : Štúdie z dejín mesta* (2011). Preložila aj niekoľko informačných publikácií o slovensko-poľskom pohraničí: *Poľsko-slovenské pohraničie z hľadiska dopravnej dostupnosti a rozvoja cestovného ruchu* (2012), *Možnosti zlepšenia dostupnosti a rozvoja cestovného ruchu v poľsko-slovenskom pohraničí – námety, odporúčania, dobré príklady* (2012), či *Putovanie krajinou na brehoch Dunajca : Wędrówki po obu brzegach Dunajca* (2018). Pre Divadlo Commedia preložila tragikomédiu poľského dramatika Sergiusza Piaseckého *Zápisky dôstojníka Červenej armády* (premiéra v roku 2015).

Vydavateľská činnosť
--------------------

V roku 2008 založila vydavateľstvo Goralinga, ktoré začalo vydávať publikácie zaplňujúce „biele miesta" slovenskej histórie a literatúry. V roku 2012 pribudla vo vydavateľstve edícia „Rozprávočka", v ktorej okrem slovenských ľudových a autorských rozprávok ponúka tiež teoretické publikácie analyzujúce predmetnú tému. Kniha z tejto edície *Jonatán malý ako omrvinka* (2014) autora Jána Milčáka získala ocenenie Najlepšia detská kniha leta a kniha *Kráľ hadov strážca pokladov* autorov Viktora Majerika a Petra Glocka s ilustráciami Martina Kellenbergera výtvarné ocenenie Najkrajšia kniha leta 2015. S rozprávkovými publikáciami realizuje projekt Goralinga v školách, v rámci ktorého organizuje kreatívne stretnutia autorov s najmladšími čitateľmi. Z textov vydavateľstva čerpá aj Slovenský národný korpus Jazykovedného ústavu Ľudovíta Štúra Slovenskej akadémie vied.

Referencie
----------

1. ↑   *Viktor Majerík | Databáze knih* [online]. www.databazeknih.cz, [cit. 2022-04-21]. Dostupné online.
2. ↑   *Cesta* [online]. Literárne informačné centrum, 2019-02-22, [cit. 2022-04-21]. Dostupné online.
3. ↑   *Zoznam diel* [online]. Literárne informačné centrum, [cit. 2022-04-21]. Dostupné online.
4. ↑   *Knižné vydavateľstvo Goralinga* [online]. www.goralinga.sk, [cit. 2022-04-21]. Dostupné online.
5. ↑   *Publikácia Spišské Hanušovce 1313 – 2013 získala ocenenie – Obec Spišské Hanušovce* [online]. www.spisskehanusovce.sk, [cit. 2022-04-21]. Dostupné online. Archivované 2023-01-30 z originálu.
6. ↑   *Bibliografia k dejinám Spiša | Spišský dejepisný spolok* [online]. [Cit. 2022-04-21]. Dostupné online.
7. ↑   *Goralské rozprávky* [online]. Slovenka, 2011-12-09, [cit. 2022-04-21]. Dostupné online. [nefunkčný odkaz]
8. ↑   *Ingrid Majeríková* [online]. IMDb, [cit. 2022-04-21]. Dostupné online.
9. ↑  WWW.COSMOTRON.SK, IPAC: Cosmotron Slovakia, s r o-; BRATISLAVA, Knižnica Ružinov. *Štúdie z dejín stredovekého Spiša*. [s.l.] : [s.n.], 1998. Dostupné online. ISBN 978-83-907855-7-8.
10. ↑   *NUKAT | Prosto do informacji - katalog zbiorów polskich bibliotek naukowych* [online]. katalog.nukat.edu.pl, [cit. 2022-04-21]. Dostupné online. (po anglicky)
11. ↑   *Knihy od prekladatela Ingrid Majeriková* [online]. Martinus, [cit. 2022-04-21]. Dostupné online.
12. ↑  WIĘCKOWSKI, Marek; MICHNIAK, Daniel; BEDNAREK-SZCZEPAŃSKA, Maria. *Poľsko-slovenské pohraničie z hľadiska dopravnej dostupnosti a rozvoja cestovného ruchu*. [s.l.] : [s.n.]. Google-Books-ID: UrgxAwAAQBAJ. Dostupné online. ISBN 978-83-61590-93-4.
13. ↑  WIĘCKOWSKI, Marek; MICHNIAK, Daniel; CHRENKA, Branislav. *Možnosti zlepšenia dostupnosti a rozvoja cestovného ruchu v poľsko-slovenskom pohraničí – námety odporúčania a dobré príklady*. [s.l.] : [s.n.]. Google-Books-ID: vrcxAwAAQBAJ. Dostupné online. ISBN 978-83-61590-84-2.
14. ↑  DUDÁŠOVÁ-KRIŠŠÁKOVÁ, Júlia. *Putovanie krajinou na brehoch Dunajca /*. [s.l.] : Goralinga,, 2018. Dostupné online. ISBN 978-80-89601-09-7.
15. ↑   *Divadlo COMMEDIA* [online]. www.commedia.sk, [cit. 2022-04-21]. Dostupné online.
16. ↑   *Knižnica - Bibiana, verzia 0.1* [online]. lib.bibiana.sk, [cit. 2022-04-21]. Dostupné online.
17. ↑   *Najlepšie detské knihy 2015* [online]. KNIHCENTRUM.sk, [cit. 2022-04-21]. Dostupné online.
18. ↑   *Knižné vydavateľstvo Goralinga* [online]. www.goralinga.sk, [cit. 2022-04-21]. Dostupné online.
19. ↑   *contributors* [online]. korpus.sk, [cit. 2022-04-21]. Dostupné online. Archivované 2022-02-13 z originálu.

Autoritné údaje: * ISNI: 0000 0003 7078 398X
* VIAF: 250153072